stanford-oval/wikipedia huggingface dataset:
ארצ'ר (סדרת טלוויזיה)
מאפיינים ייחודיים

בסדרה נעשה שימוש במספר מוטיבים, בדיחות ושיטות קולנועיות ייחודיות לסדרה החוזרות על עצמן במשך העונות.
ספירת כדורים - לרוב בסדרות ובסרטי אקשן וריגול, הדמויות יורות מספר כדורים בלתי מוגבל ולא מציאותי, לעומת זאת בסדרה, פעמים רבות נגמר מלאי התחמושת במחסנית נשקי הדמויות. אחת ממיומנותיו של ארצ'ר היא לספור בקלות כמה כדורים נשארו לו או לאחרים ומכך להסיק כיצד לפעול הלאה במצב נתון.
קישור בין שתי עלילות הפרק - רוב הפרקים הם בעלי שתי עלילות, האחת מתמקדת בארצ'ר והשנייה בדמויות המשנה. לרוב הן מתרחשות באותו רצף זמן. כאשר יש סצנה המתחלפת מעלילה אחת לשנייה, המשפט הראשון שנאמר בסצנה החדשה, לכאורה עונה על המשפט האחרון שנאמר בסצנה הקודמת ששייך לעלילה השנייה.
מרדפי מכוניות בתלת-ממד - פרקים רבים בסדרה מגיעים לנקודת שיא בעלילה בה מתרחשת סצנת אקשן גדולה. כשמדבר בסצנת אקשן מסוג מרדף מכוניות נעשה שימוש באנימציית מחשב תלת־ממדית משוכללת יותר מסגנון הציור הסטנדרטי של הסדרה.
המשיבון הקולי של ארצ'ר - ארצ'ר נוהג להקדיש מאמץ רב להקלטות מגוונות ומטעות של משיבון הטלפון שלו, בהן נשמע כאילו הוא עונה לשיחה.
"פרייזינג" - כאשר נאמר משפט המנוסח בצורה שיכולה להתפרש כמינית, הדמויות (לרוב ארצ'ר) נוהגות לומר "פרייזינג" (Phrasing בתרגום חופשי, ניסוח) בדומה לביטוי "זה מה שהיא אמרה" (That's what she said).
פלאשבקים טראומטיים - פעמים רבות, כדי להסביר סיטואציה מסוימת, נראה פלאשבק לאירוע קצר מהעבר של אחת הדמויות. לרוב מדובר בילדות הקשה של ארצ'ר עם אימו.
"דיינג׳ר זון" - הקאצ׳פרייז של ארצ׳ר, בו הוא משתמש במהלך הסדרה כדי לתאר בהתלהבות סכנה מתקרבת או שאליה הוא נכנס (ולפעמים כדי להציק לדמויות האחרות). המשפט הפך לכל כך מזוהה עם הסדרה שה. ג׳ון בנג׳מין, שמגלם בקולו את ארצ׳ר מספר על מעריצי הסדרה שפונים אליו ברחוב עם המשפט.
ניימדרופינג וידע איזוטרי - במהלך הסדרה דמויות לפעמים יזכירו שמות של אנשים או ירחיבו על עובדות מאוד איזוטריות מתחומים שונים כמו מדע, היסטוריה, גאופוליטיקה מקומית וכד׳, תוך הפגנת ידע מעמיק, לא רלוונטי ולא תואם לדמות, בתור קאמבק לדמות אחרת.
דמויות > דמויות ראשיות

סטרלינג מלורי ארצ'ר (ה. ג'ון בנג'מין) - נחשב לסוכן החשאי המסוכן בעולם, פרודיה של על דמותו של ג'יימס בונד מפני שארצ׳ר מצליח במשימותיו לא בשל כישורי ריגול עילאיים, תכנון מוקדם (הוא אף ידוע בכך שאינו קורא קלסרי משימות ויוצא לפעילות ללא כל תכנון) אלא מפני שדברים תמיד מסתדרים לו והוא אף בונה על זה ומודה בזה בכמה וכמה הזדמנויות במהלך הסדרה. ארצ׳ר הפך לסוכן חשאי בשביל טובות הנאה, בעיקר קיום יחסי מין עם בחורות מזדמנות ולהנות מתואר ״סוכן חשאי״ בו הוא אוהב להתהדר. הוא סרקסטי, יהיר, אנוכי וילדותי. נוהג ללעוג לקולגות שלו לרוב, התנהגות המחקה את ההורות המזניחה והרעילה שספג מאימו בילדותו. ארצ׳ר הוא אלכוהוליסט כבד אך מתפקד ובעל תסביך אדיפלי מינורי, נרמז כי הוא נמצא על הספקטרום האוטיסטי. בין העונות 7–10 ארצ׳ר נכנס לקומה, בה הוא דמיין אותו ואת שאר דמויות הסדרה בהרפתקאות שונות.
מלורי ארצ'ר (ג'סיקה וולטר) - ראשת הארגון החשאי ISIS ואמו של ארצ'ר. אינה יודעת מי הוא אביו האמיתי של ארצ'ר ומשאירה ספקולציות בנושא. כמו ארצ'ר, גם היא אלכוהליסטית.
לאנה קיין (איישה טיילר) - סוכנת חשאית אפרו-אמריקאית מיומנת שעובדת לרוב לצד ארצ'ר, נוטה לנזוף בו רבות. בעבר ניהלה מערכת יחסים עם ארצ'ר, איתו יש לה יחסי אהבה-שנאה. יש הטוענים כי היא הדמות השפויה היחידה בסדרה.
סיריל פיגיס (כריס פרנל) - רואה החשבון של ISIS. בתחילת הסדרה יוצא עם לאנה. חסר ביטחון, לרוב סובל מהתעללות בידי ארצ'ר. בעונה השלישית הופך לסוכן שטח לא מוצלח במיוחד במקום ריי הפצוע ובעונה שישית מנהל את משרד החקירות. סיריל מכור למין.
פאמלה "פאם" פוביי (אמבר נאש) - רכזת משאבי אנוש בארגון. חברה קרובה של שריל. ביסקסואלית שלרוב אינה מוצאת סיפוק מיני בשל מבנה גופה הלא מושך הנובע מהפרעות האכילה שלה. היא חזקה מאוד (הצליחה להכניע את ארצ'ר מספר פעמים) בזכות השתתפותה בקרבות מחתרתיים בסגנון מועדון קרב. בעונה הרביעית הופכת לסוכנת שטח ובחמישית מתמכרת לקוקאין
שריל טונט (ג'ודי גריר) - המזכירה של מלורי ארצ'ר וחברתה הקרובה של פאם. בעלת פטיש לכאב וחניקות. שינתה את שמה פעמים רבות. בעונה השנייה מתברר שהיא בת למשפחה עשירה, והיא יורשת חצי מיליארד דולר מהוריה. בעונה החמישית הופכת לזמרת קאנטרי
ריימונד Q "ריי" ג׳ילט (אדם ריד) - סוכן שטח והומוסקסואל מוצהר. בסוף העונה השלישית ריי נפצע כתוצאה מהתרסקות והופך משותק לכיסא גלגלים, אך בהמשך סדרה קריגר מחליף את רגליו בזוג ביוני
דוקטור אלגרנופ קריגר (לוקיי ייטס) - מדען מטורף בעל עבר נאצי (נרמז שהוא שיבוט של אדולף היטלר). מגיע להישגים מדעיים יוצאי דופן, אם כי נראה שאין לו מושג מה הוא עושה. קריגר הוא מעריץ מושבע של להקת ״ראש״ והוא מנהל מערכת יחסים אינטימית ורצינית עם הולגרמת מנגה.
דמויות > דמויות משנה

ארתור הנרי וודהאוס (ג'ורג' קו) - משרתו של סטרלינג ארצ'ר, אשר סופג ממנו השפלות רבות. וודהאוס הוא איש מבוגר ממוצא בריטי, מכור להרואין. הוא שירת את ארצ׳ר משהיה צעיר ובעצם גידל אותו בערך. הוא השתתף במלחמת העולם הראשונה בתור משרת חייל, במהלכה התאהב ברג׳י, טייס אותו הוודהאוס שירת עד שנהרג במלחמה. וודהאוס מת בסוף העונה השביעית ככל הנראה ממנת יתר של הרואין.
בארי דילין (דייב ויליס) - אויבו של ארצ'ר. סוכן שטח בארגון ODIN, בארי סובל מפיצול אישיות ונוהג לדבר עם “בארי השני” לעיתים קורובות. לאחר שארצ'ר שכב עם ארוסתו וגרם לו ליפול מבניין פעמיים, הוא שואף לנקום בו. בפעם השנייה שארצ׳ר פוצע אותו, הוא נהפך לסייבורג בשירות הקג"ב ומאוחר יותר גם לראש הארגון.
קטיה קזנובה - סוכנת קב״ג לשעבר ממוצא רוסי, בגדה בקב״ג לטובת אייסיס (או ליתר דיוק, לטובת מושא אהבתה ארצ׳ר) אשר התארסה לו זמן קצר לאחר שנפגשו. בחתונתם בארי ניסה להרוג את ארצ׳ר, קטיה קפצה מהגג כדי להציל אותו ונראה כך שקטיה מתה. בהמשך העונה מגלים שקריגר הפך את קטיה לסייבורגית. ארצ׳ר מתקשה לקבל את זה ולכן קטיה עוזבת אותו בשביל בארי, ראש הקב״ג וסייבורג באותה העת. מאוחר יותר קטיה משתלטת על הקב״ג ולאחר מכן נפרדת מבארי
ניקולאי ג'אקוב - ראש הקב״ג ואב פוטנציאלי לארצ׳ר. לן הוא אחד המאהבים של מלורי, יש להם היסטוריה משותפת ארוכה ביחד והם מקיימים יחסי מין לסירוגין, נראה כי הוא עדיין אוהב אותה. בגלל היריבות בין הארגונים הוא מפעיל מבצעים רבים כדי להתנכל לאייסיס. לן נהרג על ידי בארי כנקמה בארצ׳ר, כדי שהוא לעולם לא יכול לגלות אם לן אביו הביולוגי
דמויות > דמויות אורחות

ברט ריינולדס - בתפקיד עצמו, כאחד ממאהביה של מלורי. ארצ'ר מנסה למנוע ממנו לצאת עם אמו, אך לבסוף מסכים לזה.
כריסטיאן סלייטר - כריסטיאן סלייטר מתארח בסדרה כסוכן CIA שמלורי מנסה לגרום לו לעבוד עם ISIS, אך יחסיו עם ארצ'ר מסכלים פעם אחר פעם.
פרקים

| עונה | עונה | פרקים | פרקים | שודרה לראשונה> הפרק הראשון | שודרה לראשונה> הפרק האחרון |
| --- | --- | --- | --- | --- | --- |
|  | 1 | 10 | 10 | 17 בספטמבר 2009 | 18 במרץ 2010 |
|  | 2 | 13 | 13 | 27 בינואר 2011 | 21 באפריל 2011 |
|  | 3 | 13 | 13 | 15 בספטמבר 2011 | 22 במרץ 2012 |
|  | 4 | 13 | 13 | 17 בינואר 2013 | 11 באפריל 2013 |
|  | 5 | 13 | 13 | 13 בינואר 2014 | 21 באפריל 2014 |
|  | 6 | 13 | 13 | 8 בינואר 2015 | 2 באפריל 2015 |
|  | 7 | 10 | 10 | 31 במרץ 2016 | 2 ביוני 2016 |
|  | 8 | 8 | 8 | 5 באפריל 2017 | 24 במאי 2017 |
|  | 9 | 8 | 8 | 25 באפריל 2018 | 13 ביוני 2018 |
|  | 10 | 9 | 9 | 29 במאי 2019 | 31 ביולי 2019 |
|  | 11 | 8 | 8 | 16 בספטמבר 2020 | 28 באוקטובר 2020 |
|  | 12 | 8 | 8 | 25 באוגוסט 2021 | 6 באוקטובר 2021 |
|  | 13 | 8 | 8 | 24 באוגוסט 2022 | 12 באוקטובר 2022 |
|  | 14 | 11 | 8 | 30 באוגוסט 2023 | 11 באוקטובר 2023 |
|  | 14 | 11 | 3 | 17 בדצמבר 2023 | 17 בדצמבר 2023 |
אזכורים במדיה אחרות

דמותו של ארצ'ר התארחה בקטע אנימציה שנוצר עבור קונאן או'בריאן בתוכניתו קונאן. ארצ'ר אוסף את קונאן למכוניתו כאשר מתבצע מרדף אופייני לרוח הסדרה ובמהלכו קונאן מצטט ביטויים מהסדרה.
פרסים ומועמדויות

| שנה | פרס | קטגוריה | מועמד(ים) | תוצאה | מקור |
| --- | --- | --- | --- | --- | --- |
| 2024 | פרס אנני | הדיבוב הטוב ביותר בתוכנית טלוויזיה/שידור אנימציה | איישה טיילר | מועמדות |  |
הערות שוליים

↑  FX's 'Archer': Bond meets 'Arrested Development' By Gary Levin, USA TODAY.
↑  ‘Archer’ Season 11 Premiere Date Pushed at FXX Due to Coronavirus, וראייטי, 6 באפריל 2020
↑  H. Jon Benjamin Panicked When He Was Cast As Archer | CONAN on TBS, יוטיוב, ‏8 במרץ 2015
↑  Patrick Hipes, Annie Awards: ‘Spider-Man: Across The Spider-Verse’ Takes Best Feature And Tops Winners List; ‘Blue Eye Samurai’ Dominates TV, Deadline, ‏2024-02-18 (באנגלית אמריקאית)
יוצר הסדרה, אדם ריד.
אנסמבל המדבבים. משמאל לימין: איישה טיילר, אדם ריד, ה. ג'ון בנג'מין, כריס פרנל, ג'ודי גריר ואמבר נאש.
מלנומה

| --- | --- |

מלנומה
 תחום:  אונקולוגיה 
 טיפול:  אקטינומיצין  nivolumab  cobimetinib  vemurafenib  פמברוליזומאב  אווסטין  paclitaxel  טרמטיניב  ipilimumab  peginterferon alfa-2b  dabrafenib  לומוסטין  טאקסוטר  בלאומיצין  הידרוקסיקרבמיד  טמוזולומיד  aldesleukin  דאקארבזין  פרוקרבזין  sargramostim 
 קישורים ומאגרי מידע
 eMedicine:  article/280245 
 DiseasesDB:  7947
 MeSH:  D008545
 MedlinePlus:  000850
 OMIM:  155600
 סיווגים
 ICD-10:  C43
 ICD-11:  XH4846 
 ICD-O:  Malignant melanoma
 
מֶלָנוֹמָה (Melanoma) היא סוג של סרטן העור הנגרם כתוצאה מחלוקה בלתי מבוקרת של תאים מלנוציטיים. אמנם רוב גידולי המלנומה מתחילים בעור, אך גידולים סרטניים ראשוניים של מלנומה עלולים להופיע גם בעין, בפה ובגרון, במערכת העיכול, בכבד, במוח, במערכת הלימפה ומתחת לציפורניים.
גורמי הסיכון הם חשיפת יתר לשמש - בעיקר בחשיפה שאינה קבועה אלא חשיפה לפרקים (אינטרמיטנטית). בנוסף, הסיכוי למלנומה גבוה יותר אצל בהירי שיער, עור ועיניים. נוכחות של שומות מרובות מעלה אף היא את הסיכוי להתפתחות מלנומה, בעיקר במצבים בהם יש שומה מולדת (נבוס קונגניטלי).
מלנומה מהווה את רוב מקרי סרטן העור במדינות המפותחות.
מלנוציטים

מוצאם העוברי של המלנוציטים הוא מתאי הרכס העצבי, והם נודדים דרך הדרמיס אל האפידרמיס ובסופו של דבר נשארים בשכבה הבסיסית של האפידרמיס. המלנין הנוצר על ידי המלנוציטים הוא פיגמנט אשר מגן מפני קרינה אולטרה סגולה. במצב נורמלי ניתן למצוא בשכבה הבסיסית מלנוציט אחד על כל 5 עד 10 קרטינוציטים.
מאחר שהם אינם תאי אפיתל, המלנוציטים אינם מחוברים לתאים שסביבם באמצעות דזמוזומים, ולכן גידולים שלהם יכולים לפלוש מעבר לממברנה הבסיסית בלי שיהיה מדובר בממאירות - למשל, שומה (nevus) החודרת לדרמיס. מלנוציטים נצבעים לחלבון S100.
יצירת מלנוציטים
מלנוציטים מגורים על ידי הורמון α –MSH (Melanocyte stimulating hormone). הורמון זה הוא פפטיד בן 13 חומצות אמינו, המהווה נגזרת מחלקו המרכזי של POMC (חלבון גדול יותר).
ההורמון α -MSH מעודד ייצור והפרשה של הצבען מלנין במלנוציטים בעור בתהליך הידוע כ-melanogenesis.
מלנומה עשויה להיגרם מביטוי מוגבר של גן היוצר את תאי המלנוציטים. התהליך מתחיל בקשירת ההורמון כליגאנד לקולטן מלנוקורטין - MC1R (קולטן מסוג G receptor).קשירת ההורמון לקולטן מגרה איתות תוך-תאי במלנוציטים, ואיתות זה מגביר את הביטוי של אנזימים המעורבים בייצור מלנין. התהליך ממשיך בשפעול האנזים האדנילט ציקלאז (Adenylate cyclase) אשר יוצר cAMP. ישנה הפעלה של חלבונים נוספים בהם חלבון CREB. חלבון זה נקשר לד.נ.א וגורם להגברת תעתיקי גנים. כמו כן, מתרחש גם ביטוי מוגבר של חלבון MITF אשר מגביר תעתיק של טירוזינאז 1 (TYRP1) המוביל לסינתזת מלנין על ידי ריבוי תאי מלנוציטים, ובכך אי בקרה בכמותם והיווצרותם.
אבחנה קלינית

הקריטריונים הבסיסיים לזיהוי שומה החשודה במלנומה הם חמישה (בעברית ארבעה מהם מתחילים באות ג'; באנגלית - ב-A,B,C,D,E) כמפורט להלן:
גאומטריה (Asymmetry): שומות רגילות הן סימטריות, בעוד מלנומות אינן סימטריות.
גבול (Border): גבולות השומה המאפיינים מלנומה לא סדירים, מטושטשים או מחוספסים. גבולות חלקים מעידים בדרך כלל על שומה רגילה.
גוון (Color): הגוון של מלנומה אינו אחיד, ושומה חשודה יכולה להופיע בשילוב של צבעים שונים - שחור, חום או חום-צהבהב, אדום, כחול ועוד.
גודל או קוטר (Diameter): שומות בקוטר של 5 מילימטר ומעלה חשודות יותר כמלנומות.
שינוי (Evolution): הסימן החשוב מכולם. חשד למלנומה מתעורר כאשר מופיעה שומה חדשה וחריגה בצבע שחור, כאשר יש שינוי בגודלה, בצורתה, או בצבעה של שומה קיימת, או כאשר מופיע דימום או גרד בשומה, במיוחד אצל אנשים מעל גיל 40. לכן מעקב אחרי שומות הוא הכרחי לאבחון מוקדם ולטיפול אפקטיבי במחלה.
קריטריונים אלה לא חלים על הסוג המסוכן ביותר של מלנומה - מלנומה קשרית (Nodular Melanoma). הקריטריונים במקרה זה הם:
גובה (Elevated): השומה בולטת מעל העור.
קושי (Firm): השומה קשה למגע.
גדילה (Growing): השומה גדלה.
באופן כללי, ההתפתחות של המלנומה מחולקת לשני שלבים. שלב אחד הוא שלב הגדילה הרדיאלית (מסביב) - Radial growth phase: התאים המלנוציטיים מתרבים לאורך הממברנה הבסיסית ומערבים לאחר מכן את הדרמיס הפפילרי.
השלב השני הוא שלב הגדילה הוורטיקלית (מאונך). בשלב זה יש שגשוג והתרבות של התאים המלנוציטיים כלפי עומק הרקמה, וניתן לראות פעילות מיטוטית (מיטוזה - התחלקות התאים). כדי לאבחן שאכן המלנומה צומחת באופן ורטיקלי, יש לראות בתמונה ההיסטולוגית עצמה נוכחות של תא מלנומה מיטוטי (אפילו אחד) בדרמיס, או צבר של תאי נבוס בדרמיס, שהוא גדול יותר מצבר תאי הנבוס הגדול ביותר הנמצא באפידרמיס.
צורות שונות של מלנומה

קיימות מספר צורות שונות של מלנומה.
superficial spreading melanoma- הצורה המהווה 70% ממקרי המלנומה. זוהי צורה הנוטה להופיע בעשור הרביעי לחיים (אולם קיימת במקרים נדירים אצל ילדים). מבחינה קלינית, המלנומה מתפשטת וורטיקלית (למרות שמה - המלנומה מכונה "שטחית" היות שקיים פיזור של תאי הגידול בכל שכבות האפידרמיס. התאים שמרכיבים את הגידול הם תאים עגולים וגדולים למדי, הם בעלי פעילות מיטוטית, מאופיינים באטיפיה.
nodular melanoma- מלנומות מסוג זה מהוות עד 15% מכלל המלנומות, והן נוטות להיות אגרסיביות מאוד ולערב כל אזור בגוף - בעיקר גב, ראש וצוואר. הגדילה של מלנומות מסוג זה היא וורטיקלית בלבד - לרוב האפידרמיס לא מעורב.
acral lentiginous melanoma- צורה זו של מלנומה מהווה 10% ממקרי המלנומה. היא פוגעת בעיקר בכפות הידיים והרגליים בעיקר סביב הציפורניים ושכיחה יותר בגיל מבוגר. תאי הגידול משגשגים לאורך השכבה הבזאלית של האפידרמיס בצורה ליניארית ובקבוצות. האפידרמיס מעובה יותר בכפות ידיים ורגליים.
lentigo malignant melanoma- צורה זו של מלנומה מהווה בין 5%-10% ממקרי המלנומות. שלב הצמיחה הרדיאלי של המלנומות הנ"ל ארוך, והן מאופיינות בשגשוג משמעותי של מלנוציטים אטיפיים לאורך השכבה הבזאלית.
אבחנה מעבדתית

אבחנה של מלנומות נעשית על ידי צביעה של S100 - כפי שצוין לעיל, המלנוציטים נצבעים באופן אימונוהיסטוכימי לחלבון זה, וכך ניתן לזהות באופן רגיש למדי (90%) את תאי הגידול עצמם.
מבחינה מולקולרית, ניתן לזהות בגידול מסוג זה אברציות כרומזומליות ומוטציות: בעיקר בכרומוזום 9P אשר מקודד לגן P16 שהוא סוג של גן מדכא סרטן.
גנים נוספים שנוטים לעבור מוטציות במלנומה הם BRAF (קשור לשגשוג תאים בתגובה ל-UVB) וכן מוטציות ב-RAS.
התפשטות הגידול

מלנומה מתפתחת בשלב הראשון באפידרמיס, לאחר מכן חודרת לדרמיס הפפילרי, ואז לדרמיס הרטיקולרי ולתת העור. הגרורות מתפשטות הן דרך הלימפה והן דרך הדם - והן מתפשטות אף לאתרים יוצאי דופן יחסית כגון פנים הלב (האנדוקרד) ובלוטת התריס.
staging: באופן כללי, 70% מהחולים במחלה מקומית שאינה מפושטת שורדים לעשר שנים, לעומת 20% מהחולים במחלה מפושטת. הפרוגנוזה תלויה גם במין (לנשים יש הישרדות גבוהה יותר), לגיל (ההישרדות פחות טובה בגיל מבוגר) ומיקום הגידול (בגפיים הפרוגנוזה נחשבת טובה יותר מאשר במרכז הגוף או בראש-צוואר).
יש פקטורים פרוגנוסטיים מיקרוסקופיים המבוססים על שיטות לסיווג המלנומה.
כך למשל - הדירוג של Breslow בוחן את עובי הגידול עצמו במאונך לאפידרמיס - ככל שהמלנומה "עבה" יותר כך הסיכוי לשלוח גרורות גדול יותר (למשל, בגודל שנמוך מ-0.76 מ"מ, יש 0% סיכון לפיזור גרורתי, ואולם אם הגודל מעל 3.9 מ"מ, קיים סיכון של 62% לפיזור גרורתי).
דירוג Clark מתבסס על מידת הפולשנות של הגידול לסוגי הרקמות השונים: לגידול שחודר את כל הדרמיס הפפילרי סיכוי של 88% להישרדות לאחר 5 שנים, בעוד שלגידול החודר את השומן התת-עורי סיכויי הישרדות של 15% לאחר 5 שנים.
דגימת קשרית הזקיף - קשרית הזקיף היא קשרית הלימפה הראשונה שמנקזת את האזור בו אובחנה המלנומה. גם כאשר קשריות הלימפה אינן נפוחות ובדיקות הדימות תקינות, עדיין קיים סיכוי שיש בקשריות הלימפה תאי מלנומה ברמה מיקרוסקופית, שאינה ניתנת לגילוי באמצעות בדיקות הדימות. הסיכוי לכך קשור בין השאר לעומק החדירה של המלנומה לעור. ניתן לגלות מעורבות זו באמצעות פרוצדורה ניתוחית (בהרדמה כללית) של דגימת קשרית זקיף, אשר מומלצת ברמה העקרונית כאשר רמת החדירה היא מעל 0.8 מ"מ. איתור קשרית הזקיף מבוצע בטכניקה של סימון כפול. מזריקים כמות מזערית של חומר רדיואקטיבי מסביב לאזור בו נמצאה המלנומה, ואז באמצעות סריקה קובעים מהו אגן קשריות הלימפה המנקזות. בזמן הניתוח, המנתח מזריק צבע כחול לאזור שאליו הוזרק החומר הרדיואקטיבי ומחפש קשרית לימפה כחולה. קשרית זו בלבד מוסרת ונשלחת לבדיקה מיקרוסקופית במעבדה לפתולוגיה. אם לא נמצאים תאים סרטניים בקשרית הזקיף, קיימת סבירות גבוהה כי אין קשריות נוספות נגועות. אם כן נמצאים תאים סרטניים בקשרית הזקיף, הדבר מוכיח כי המלנומה החלה את תהליך ההתפשטות בגוף. בכל מקרה, המידע יסייע לאונקולוג לקבוע את שלב המחלה, ולהתוות תוכנית טיפול מתאימה.
אפידמיולוגיה

על פי נתוני איגוד הסרטן האמריקני מלנומה הוא סוג הסרטן החמישי בשכיחותו בקרב גברים, והשישי בקרב נשים, אחד מ-53 גברים ואחת מ-78 נשים יחלו במחלה בימי חייהם, חולים אלו מהווים חמישה אחוזים מכלל חולי הסרטן וארבעה מסך החולות. בארצות הברית התגלו בשנת 2005 קרוב ל-60 אלף מקרים חדשים של מלנומה. בעשרים השנים האחרונות חלה עלייה של 3% בשנה במספר המאובחנים החדשים, כנראה בגלל העלייה בחשיפת הציבור לאור השמש והעלייה במודעות. הודות לקלות היחסית שבגילוי מוקדם, מלנומה היא אחד מסוגי הסרטן הפחות קטלניים עם אחוז שרידה אחרי 5 שנים של יותר מ-90%. עם זאת עדיין כשמונת אלפים חולים מתים מן המחלה מדי שנה.
אחד ממאפייני המחלה הוא השוני בפגיעות מן המחלה בין קבוצות אתניות שונות. בארצות הברית המחלה נפוצה פי 10 בלבנים מאשר באפרו-אמריקנים. באופן ספציפי פגיעים בעלי עור בהיר, שיער בלונדיני ועיניים כחולות.
לאוכלוסייה היהודית בישראל, הסיכון לפתח את סרטן העור מסוג מלנומה מלידה עד גיל 90 גבוה ועומד על אחד מכל 36 גברים, ואחת מכל 45 נשים. באוכלוסייה הערבית הסיכון נמוך משמעותית. בשנת 2011 אובחנו בארץ 1,469 חולי מלנומה, מהם 993 עם מלנומה חודרנית ו-476 עם מלנומה ממוקדת. לפי נתוני הסוכנות הבינלאומית לסרטן (IARC) לשנת 2012, ישראל במקום גבוה ה-18 בשיעור מקרי המלנומה החדשים, על רקע חשיפה מוגברת לשמש והיקף גדול של אוכלוסייה בהירת עור. נכון לשנת 2018, ישראל מדורגת במקום ה-27 בעולם במספר חולי המלנומה המאובחנים בשנה, עם שיעור תחלואה של 8.3 חולים ל-100 אלף תושבים, כאשר מדי חודש מאובחנים בישראל 154 חולי מלנומה חדשים, ומדי חודש מתים 17 מהם.
מחקרים וגילויים חדשים

מחקר חדש של המכון למחקר רפואי בקווינסלנד אוסטרליה, מצא כי קיים קשר בין תזונה לבין האפשרות להתפתחות סרטן עור.
מחקר חדש של הפקולטה לרפואה באוניברסיטת פלורידה מציג מגוון של חומרים טבעיים העשויים לעכב ואף למנוע התפתחות של סרטן עור. לדוגמה: ויטמין A, ליקופן, הנמצא בעיקר בעגבניות, פוליפנולים, חומרים הנמצאים בתה ירוק ובתמצית גרעיני ענבים, ויטמין E, בטא-קרוטן, הנמצא בירקות כתומים, סלניום, וחומרים נוספים.
מחקר חדש של המחלקה לרפואת העור בפקולטה לרפואה של אוניברסיטת דרום קליפורניה מצא שמלנומה מתפתחת משילוב של מספר גורמים שונים הכוללים גם גורמים גנטיים. אולם נמצא כי ברוב מקרי המלנומה, החשיפה לשמש היא הגורם המרכזי והמשפיע ביותר. מניעת חשיפה לשמש ושימוש בתכשירי הגנה יפחיתו משמעותית מקרים רבים של סרטן העור.
מחקר חדש של בית הספר לבריאות הציבור באוניברסיטת קווינסלנד באוסטרליה בדק מה המאפיינים של אנשים המגיעים לתחנות בדיקה לגילוי מוקדם של סרטן העור. ממצאיו של המחקר, שנערך בקרב 743 אנשים, היו כי הנבדקים העיקריים הם בני 40–49, בעלי עור בהיר, עם היסטוריה של סרטן עור, או מלנומה או שומה חשודה ושלא נבדקו על ידי רופא עור בזמן האחרון.
מחקר חדש של המרכז למחלות עור בעיר בוקסטנהוד שבגרמניה בדק את יעילות מסעות ההסברה להתנהגות נכונה בשמש, שנערכו בגרמניה בשנים האחרונות. נמצא כי לאחר 16 שנה של תוכניות התערבות בנושא, נצפה שינוי התנהגותי והחשיפה לשמש פחתה.
בשנת 2016 הסתיים מחקר פורץ דרך לתרופות אימונותרפיות, שגורמות למערכת החיסון של החולה לתקוף את הגידול, מצליחות להפוך את הסרטן כמעט למחלה "כרונית", ומאריכות בשלוש שנים חיים של חולים רבים שהוגדרו "סופניים", בטיפול במלנומה גרורתית. במחקר נבדקו לראשונה זו מול זו שתי תרופות אימונותרפיות: קיטרודה (Keytruda) וירבוי ((Yervoy) (Ipilimumab (אנ') הוותיקה יותר. במחקר השתתף הישראלי הפרופ' יעקב שכטר מתל-השומר
טיפול

בשנת 2011 אושרה לשימוש על ידי המנהל המזון והתרופות האמריקאי (FDA) תרופת Ipilimumab (שם מסחרי YERVOY) אשר מיועדת לחולי מלנומה (בשלבי מחלה מתקדמים) אותם לא ניתן לנתח. זהו הטיפול הראשון לחולים בשלבי המתקדמים, והוא מאריך חיים אך אינו מרפא את המחלה. בניסויי התרופה, החולים שרדו כ-10 חודשים לאחר תחילת הטיפול. התרופה היא נוגדן חד שבטי. במערכת ה-חיסון קיימים לימפוציטים מסוג T. על לימפוציטים אלה מצוי האנטיגן CTLA-4: cytotoxic T lymphocite-associated antigen 4. ה-CTLA-4 מעכב את יכולת הלימפוציטים לזהות תאי מלנומה ולהרוס אותם. התרופה חוסמת את האנטיגן CTLA-4 וכך מאפשרת ללימפוציטים לפעול כנגד תאי המלנומה.
כמו כן אישר ה-FDA באוגוסט 2011 את תרופת ה-Zelboraf. תרופה זו מתאימה לטיפול במוטצית BRAF של המחלה, המופיעה בכמחצית ממקרי המחלה בצורתה הגרורתית. באחד מניסוי התרופה, 84% מהמטופלים שרדו לאחר 6 חודשים, והודגמה הקטנה של הגידול ב-48% מהמטופלים (לעומת 64% ו-5% בהתאמה, בטיפול שכלל כימותרפיה בלבד).
ב-2014 אישר ה-FDA את התרופה קיטרודה (Pembrolizumab) לטיפול במלנומה גרורתית לחולים שלא הגיבו לתרופות אחרות כולל Yervoy. בישראל נערך ניסוי קליני בתרופה זו בתוצאות מעודדות.
ב-2018 אישר ה-FDA את התרופה המבוססת על חומר פעיל אנקורפניב. תוך זמן קצר התרופה נכללה בסל הבריאות.
בשנת 2022 דיוחו החברות מודרנה ומרק על תוצאות מעודדות בניסוי ראשוני לחיסון מותאם אישית בשיטת mRNA, בניסוי הצליח החיסון למנוע את חזרת המחלה ב-44%.
הערות שוליים

↑  Miller, A. J., & Mihm Jr, M. C., Melanoma, New England Journal of Medicine, 2006, עמ' 51-65
↑  פרופ' גל מרקל, מלנומה וסרטן העור, באתר On.Top
↑  סרטן העור: מחקר חדש חושף מדוע אנשים בעלי עור בהיר בסיכון גבוה לחלות במלנומה, באתר BEOK, ‏7 בספטמבר 2017
↑  "מלנומה בישראל - Melanoma Unit". Melanoma Unit. נבדק ב-2017-11-28.
↑  שמש קטלנית: עלייה מובהקת בתחלואה במלנומה בישראל, באתר איגוד רופאי בריאות הציבור בישראל, ‏11 ביוני 2019
↑  מלנומה של העור - עדכון נתוני תחלואה ותמותה, משרד הבריאות, 2019
↑  המחקר פורסם בגיליון חודש מאי 2006 של כתב העת המדעי הבינלאומי על סרטן.
↑  המחקר פורסם בגיליון חודש יוני 2006 של כתב העת המדעי של האקדמיה האמריקאית למחלות עור.
↑  המחקר פורסם בגיליון חודש אפריל 2006 של כתב העת המדעי לניתוחי עור.
↑  המחקר פורסם בגיליון הרבעוני 2006 של כתב העת המדעי גילוי מוקדם ומניעה של סרטן.
↑  המחקר פורסם בכתב העת המדעי להתפתחויות בביופיזיקה וביולוגיה מולקולרית.
↑  סרטן העור סקירה מחקרית, דוקטורס - הפורטל למידע רפואי ברשת
↑  "תקווה: חולי סרטן עור סופניים קיבלו תרופה חדשה ושרדו" ישראל היום, מיטל יסעור בית-אור, 6 ביוני 2016
↑  אישור לשימוש בתרופה חדשה למלנומה גרורתית, אתר medic, ‏ 16/9/14
↑  מודרנה ו-MSD הודיעו על הצלחה בניסוי לחיסון נגד סרטן העור
| --- | --- |
בקרת זהויות :  NLI: 987007563014705171  BnF: cb119324769 (data)  GND: 4074707-4  LCCN: sh85083381  NKC: ph384551 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
השוואה בין שומות רגילות לשומות ממאירות. מימין שומות שפירות, משמאל מקרי מלנומה. בשורות ניתן לראות, מלמעלה למטה, את הקריטריונים השונים לאבחון: גאומטריה (סימטריה), גבול השומה, הגוון המשתנה במלנומה, וגודל השומה
מלנומה בכף הרגל
מפלגת הפועלים עוואמי

| --- | --- |

 מדינה:  פקיסטן
 שם רשמי:  عوامی ورکرز پارٹی‎ 
 מנהיגים:  נשיא: פאנוס גוג'אר מזכ"ל: אכתר חוסיין סגנית יו"ר: עיסמת שאהג'האן
 תקופת הפעילות:  2012–הווה (כ־13 שנים)
 אידאולוגיות:  סוציאליזם פרוגרסיביזם סוציאל-דמוקרטיה אנטי-פשיזם
 נוצרה מתוך:  מיזוג מפלגת העבודה הפקיסטנית, מפלגת עוואמי פקיסטן ומפלגת הפועלים של פקיסטן
 מטה:  לאהור
 מיקום במפה הפוליטית:  שמאל רדיקלי 
 צבעים רשמיים:  אדום
 
 www.awamiworkersparty.org
 
מפלגת הפועלים עוואמי או מפלגת הפועלים העממית (באורדו: عوامی ورکرز پارٹی) היא מפלגת שמאל פקיסטנית. המטרה של המפלגה היא לאחד בין המאבקים של פועלים, איכרים, סטודנטים, נשים ומיעוטים אתניים ודתיים בפקיסטן תחת הדגל של פוליטיקה דמוקרטית וסוציאליסטית.
ייסוד

המפלגה הוקמה בנובמבר 2012, כמיזוג של מפלגת העבודה הפקיסטנית, מפלגת עוואמי פקיסטן ומפלגת הפועלים של פקיסטן. המיזוג שיקף הכרה במעגלי השמאל בסתירות ההולכות וגדלות מבנה הכוחות הרווח בחברה ובממשלך הפקיסטניים, ואת הצורך באחדות כדי להתמודד עמם. התהליך הונע על ידי צעירי שלוש המפלגות, ומספר פעילים חיצוניים להן, שלא היו מעורים בפוליטיקה של פוסט-המלחמה הקרה והקונפליקטים המובנים בה (לדוגמה, בין הסטליניסטים, הטרוצקיסטים, המאואיסטים וכן הלאה).
על אף שלא היה זה הניסיון הראשון לבנות איחוד שמאל, הקמתה של מפלגת עוואמי עוררה התרגשות בקרב אנשי פוליטיקה פרוגרסיבית, גם מחוץ לפקיסטן, בשל ההבטחה שבפעם הראשונה הפוליטיקה תישען על מיטב המסורת של המאה ה-20, אך תיבנה אידאולוגית ומעשית לצרכים של המאה הנוכחית.
המפלגה קיימה את הקונגרס הראשון שלה בספטמבר 27–28 2012, בו נבחרה המנהיגות הלאומית, לאחר בחירות שהתקיימו בתאים האזוריים ברחבי המדינה. הנשיא הראשון שנבחר לשלב בניית המפלגה היה עביד חסן מינטו. כמצע פוליטי, הסכימו המפלגות לעסוק בארבעה נושאים מרכזיים: דיכוי מעמדי, אימפריאליזם, קיצוניות דתית, וזכויות מיעוטים אתניים.
בבחירות הכלליות של פקיסטן בשנת 2014, המפלגה זכתה ב-18,650 קולות, או 0.04%.